የአበበ ቢቂላ ስታዲየም እድሳት በቅርቡ ይጠናቀቃል
በእግር ኳስ ሶስት የአፍሪካ ዋንጫዎችን፣ አራት ሴካፋ፣ የአፍሪካ ከ21 ዓመት በታች ሻምፒዮና፣ በርካታ ኢንተርናሽናል የማጣሪያ እንዲሁም የክለብ ጨዋታዎችን አስተናግደዋል። አህጉር አቀፉን እንዲሁም የታዳጊዎች የአትሌቲክስ ሻምፒዮናም በዚሁ ስታዲየም ተከናውነዋል። ይህ በርካታ አህጉር አቀፍ ውድድሮችን እንዲሁም ሃገር አቀፍ ሁነቶችን ሲያስተናግድ የኖረው አንጋፋው የአዲስ አበባ ስታዲየም አሁን ግን ዘመኑን ከማይመጥንበት ደረጃ ደርሷል። እንደሚታወቀው ከተማዋ ዓለም ዓቀፍ ሁነቶችን ለማስተናገድ ተመራጭ ናት። ከእነዚህ ሁነቶች መካከል አንዱ ስፖርት እንደመሆኑ፤ አህጉርና ዓለም ዓቀፍ ውድድሮች በተለይም ለእግር ኳስና አትሌቲክስ ውድድሮች ከአዲስ አበባ ስታዲየም ውጪ አማራጭ ሳያገኙ ቆይተዋል። በዚህ ወቅት ግን የኢትዮጵያ ዋና ከተማ እና የአፍሪካ ህብረት መቀመጫ የሆነችው አዲስ አበባ ከተማ ስሟን የሚመጥን ስታዲየም የላትም በሚል ትታማለች። የአፍሪካ እግር ኳስ ኮንፌዴሬሽንም (ካፍ) «ከደረጃ በታች» ሲል መፈረጁም በዚሁ ምክንያት ነው። ከአዲስ አበባ ስታዲየም በተጓዳኝ በከተማዋ በሚካሄዱ ስፖርታዊ ሁነቶች አገልግሎት ሲሰጥ የቆየው የአበበ ቢቂላ ስታዲየምም ለሁለት ዓመታት እገዛውን አቋርጦ ቆይቷል። በታላቁ ኢትዮጵያዊ አትሌት አበበ ቢቂላ የተሰየመው ስታዲየሙ በ1995 ዓ.ም ነበር ተገንብቶ ወደ ስራ የገባው። ይሁን እንጂ ስታዲየሙ ደረጃውን ያልጠበቀ በመሆኑ ምክንያት እንደሚጠበቀው ዘርፈ ብዙ አገልግሎት መስጠት አልቻለም። ስታዲየሙ 30ሺ ሰው ይይዛል ቢባልለትም፤ ከትሪቡኑ ውጪ ያለው ስፍራ ከኮንክሪት የተሰራ ከመሆኑ በዘለለ ወንበር አልነበረውም። በትሪቡኑ የሚገኘው ጣራና ወንበርም ቢሆን ከአገልግሎት ብዛት ምቹ የሚባል አልነበረም። የእግር ኳስ መጫወቻ ሜዳው ከፊፋ በተገኘ ድጋፍ ሰው ሰራሽ ሳር የለበሰ ቢሆንም በዙሪያው የሚገኘው ኮሮኮንች በመሆኑ፤ በአጋጣሚ ከሜዳ ወጥቶ የወደቀ ተጫዋች ላይ ጉዳት ያስከትል ነበር። በተለይ የስታዲየሙ መም አልባነት በከተማ አስተዳደሩ ለሚገኙ የአትሌቲክስ ክለቦች መለማመጃም ሆነ በፌዴሬሽኑ አዘጋጅነት ለሚካሄዱ ውድድሮች ፈተና በመሆኑ፤ በአዲስ አበባ ስታዲየም ለመስራት ይገደዱ ነበር። ከተማ አስተዳደሩ ለስፖርት ማዘውተሪያ ስፍራዎች በሰጠው ትኩረት መሰረትም ስታዲየሙ ሙሉ እድሳት ሊደረግለት ችሏል። በእድሳቱ ምክንያት ያለፉትን ሁለት ዓመታት የቆየው ስታዲየሙ አሁን አብዛኛው ስራው በመጠናቀቅ ላይ ይገኛል። በተያዘው አዲስ ዓመት የውድድር ዘመን እስከሚጀመርበት ጊዜም ሙሉ ለሙሉ ስራው ተጠናቆ ለአገልግሎት ክፍት እንደሚሆንም ይጠበቃል። በአበበ ቢቂላ ስታዲየም በዚህ ወቅት ደረጃውን የጠበቀ የመሮጫ መም እንዲሁም የተመልካቾች መቀመጫ ሙሉ ለሙሉ ተገንብቶ ተጠናቋል። ዋናውና የስራውን ከፍተኛ ድርሻ የሚይዘው የዙሪያ ጣራ ማልበስ ስራውም አብዛኛው ተጠናቆ ጥቂት ቋሚዎች ብቻ ናቸው የሚቀሩት። ከዚህ በኋላም ጣራውን የሚሸከሙትን ቋሚዎች ተመልካቾች እንዳይወጡባቸው የመሸፈን ስራ ብቻ ይቀራል። ከዚህ በኋላም ዙሪያውን ያሉት ሱቆች ጥቂት የማጥራት ስራ ብቻ ሲቀራቸው፤ የውሃ ታንከር ማቆሚያ፣ የኤሌክትሪክ ስራዎች፣ የስክሪን ገጠማ እንዲሁም የማጽዳት ስራዎች ብቻ የሚሰሩ መሆኑን የአበበ ቢቂላ ትምህርት እና ስልጠና ማዕከል ስራ አስኪያጅ አቶ ብርሃኑ ባዩ ይጠቁማሉ። እነዚህ ቀሪ ስራዎችም በቅርቡ የሚጠናቀቁ ሲሆን፤ በሶስት ወራት ጊዜ ውስጥ ሙሉ ለሙሉ ተጠናቆ መደበኛ አገልግሎቱን እንደሚሰጥ በከተማው ስፖርት ኮሚሽን ታቅዷል። ፕሮጀክቱ በአጠቃላይ የግንባታ ሂደቱ 105ሚሊዮን ብር የፈጀ ሲሆን፤ በውለታው መሰረት ለተቋራጩ የሚከፈለው 60 በመቶ በብር እንዲሁም 40 በዶላር ነው። ነገር ግን እስካሁን ክፍያው ተጠቃሎ ለተቋራጩ አልተሰጠም፤ ለዚህም ምክንያት የሆነው እንደ ሃገር ያለው የምንዛሬ እጥረት ነው። ይህንንም ለሚመለከተው አካል በማሳወቅ ምላሽ በመጠባበቅ ላይ እንደሚገኙ ስራአስኪያጁ ጠቁመዋል። የስታዲየሙ እድሳት ሙሉ ለሙሉ ሲጠናቀቅ ለከተማዋ ተጨማሪ ብስራት እንደሚሆን ይጠበቃል። ከዚህ ባሻገር በከተማ ደረጃ ያለውን የስፖርት ማዘውተሪያ ስፍራዎች እጥረት እንደሚቀርፍ ይታመናል። የከተማዋ የፕሪምየር ሊግ ክለቦችስ ጨዋታዎችን ያስተናግዱባቸው ይሆን በሚል ለተነሳው ጥያቄ ስራ አስኪያጁ፤ ማዕከሉ የትምህርትና ስልጠና ማዕከል እንደመሆኑ ታዳጊ ወጣቶችን ለማፍራት የሚውል መሆኑን በምላሻቸው ጠቁመዋል። እንደሚታወቀው በሃገር አቀፍ ደረጃ በሚካሄዱ የአትሌቲክስ ውድድሮች ላይ ከተማ አስተዳደሩ የሚያስመዘግበው ውጤት እየቀነሰ መምጣቱ ይታወቃል። በተለይ በአትሌቲስ ስፖርት በርካታ ክለቦች በከተማዋ ቢገኙም አትሌቶች ሲቸገሩና ለአደጋም ሲጋለጡ ቆይተዋል። ይህ የሆነበት ምክንያትም በከተማዋ ለስልጠና የሚሆን ስፍራ ባለመኖሩ ነው። በመሆኑም የስታዲየሙ መታደስ ፍላጎቱና ችሎታው ያላቸውን ታዳጊዎች ለማፍራት እንደሚያስችልም ያክላሉ ስራ አስኪያጁ። በተመሳሳይ የእግር ኳስ ሜዳው እንዲሁም የሶስት በአንድ(እጅ ኳስ፣ መረብ ኳስ እና ቮሊቦል) ሜዳውም ታዳጊዎች በኳስ ስፖርቶች ተተኪ ለመሆን የሚያስችላቸውን ስልጠና የሚያገኙበት ይሆናል ተብሎ ይጠበቃል። በቀጣይም የእግር ኳስ ሜዳውን እንዲሁም ስታዲየሙ በሃገሪቷ አሰራር መሰረት ደረጃው እንዲለይም ለሚመለከተው አካል እንደሚያሳውቁም ስራ አስኪያጁ ያመላክታሉ። ከዚህ ባሻገር የአካባቢውን ህብረተሰብ በማሳተፍና ተጠቃሚ በማድረግ የራሱን ገቢ ማመንጨት እንዲችልም ይደረጋል። በዚህም በዓመት ከ20ሚሊዮን ብር በላይ ለምክር ቤቱ ለማስገባት ታቅዷል፤ ይህ ብርም በየአካባቢው ላሉ ታዳጊዎች ድጋፍ የሚውልም ይሆናል። በእድሳት ስራው ላይ በስታዲየሙ የሱቅ ተከራዮች በቶሎ አለመልቀቅ፣ የውጪ ምንዛሬ እጥረት እንዲሁም የአዲስ አበባ ዩኒቨርሲቲ ባለሙያዎች የተሳተፉበት የጣራ ናሙና መረጣ ላይ ጥቂት መዘግየቶች ገጥመዋል። ሌላው የስታዲየሙ እድሳት ለከተማዋ ነዋሪዎች የሚያበረክተው አስተዋጽኦ ዘርፈ ብዙ መሆኑ ባያጠያይቅም የአካባቢው ለተጠቃሚዎች ምቹ መሆን አጠራጣሪ ነው። በተለይ ወደ ስታዲየሙ የሚወስዱት መንገዶች በእጅጉ መጎዳት እንዲሁም ለመኪና ማቆሚያ የሚሆን ምቹ ቦታ አለመኖር በችግርነት ተጠቃሽ ነው። ይህንን ጉዳይም ኮሚሽኑ ከዓመታት በፊት ለአዲስ አበባ መንገዶች ባለስልጣን ቢያሳውቅም እስካሁን ለውጥ አለመኖሩን የማዕከሉ ስራ አስኪያጅ ያመለክታሉ። ከዋና መንገዱ ጋር የሚገናኘው እንዲሁም ሌሎች ወደ ስታዲየሙ የሚያደርሱ መጋቢ መንገዶች ጥናትና ይደረግባቸው በሚልና በሌሎች ምክንያቶች መዘግየቶች ቢኖሩም ኮሚሽኑ ጥያቄውን አላቋረጠም። በመጨረሻም በስታዲየሙ እድሳት ወቅት የአካባቢው ነዋሪ ላደረገው ከፍተኛ ድጋፍ ስራ አስኪያጁ ምስጋና አቅርበዋል።አዲስ ዘመን መስከረም 5/2012ብርሃን ፈይሳ 